เงินบาทเปิด30.30/32แนวโน้มแข็งค่า
ธนาคารซีไอเอ็มบีไทย รายงาน เงินบาทเปิด 30.30/32 แนวโน้มแข็งค่า ตลาดคาด กนง.พรุ่งนี้ขึ้นดอกเบี้ย
31 พ.ค. 2554

ธนาคารซีไอเอ็มบีไทย รายงาน เงินบาทเปิด 30.30/32 แนวโน้มแข็งค่า ตลาดคาด กนง.พรุ่งนี้ขึ้นดอกเบี้ย
นักบริหารเงินจากธนาคารซีไอเอ็มบีไทย เปิดเผยว่า เงินบาทเปิดตลาดเช้านี้อยู่ที่ระดับ 30.30/32 บาท/ดอลลาร์ แข็งค่าขึ้นเล็กน้อยจากเย็นวานนี้ที่ปิดตลาดที่ระดับ 30.33/35 บาท/ดอลลาร์
วันนี้คาดว่าเงินบาทจะแกว่งตัวในกรอบแคบ เนื่องจากยังไม่มีปัจจัยใหม่ๆ เข้ามา โดยตลาดยังรอดูการประกาศอัตราดอกเบี้ยนโยบายของที่ประชุมคณะกรรมการนโยบายการเงิน(กนง.) วันพรุ่งนี้(1 มิ.ย.) ซึ่งตลาดคาดการณ์ว่าจะปรับขึ้นอัตราดอกเบี้ยอีก 0.25% ไปเป็น 3.00% และจะมีผลให้เงินบาทปรับตัวแข็งค่าขึ้น
"วันนี้บาทคงแกว่งแคบๆ ยังไม่มีปัจจัยใหม่ คงรอดูการประชุม กนง.พรุ่งนี้ คาดกันว่าน่าจะปรับขึ้นดอกเบี้ยอีก 0.25%" นักบริหารเงิน ระบุ
ส่วนความเคลื่อนไหวของค่าเงินสกุลหลักต่างประเทศช่วงเปิดตลาดเช้านี้ เงินเยนอยู่ที่ระดับ 80.72/75 เยน/ดอลลาร์ ส่วนเงินยูโรอยู่ที่ระดับ 1.4397/4400 ดอลลาร์/ยูโร
นักบริหารเงิน คาดว่าวันนี้เงินบาทจะแกว่งอยู่ในกรอบแคบๆ ที่ระดับ 30.25-30.35 บาท/ดอลลาร์